Valke trek voormalige munisipale bestuurder vas | Maroela Media
'n Voormalige munisipale bestuurder van Noordwes het Maandag in 'n hof in dié provinsie verskyn nadat hy in hegtenis geneem is vir sy beweerde versuim om die nodige prosesse gedurende die toeken van tenders te volg.
Cassius Sebatane Sejake (45) word daarvan beskuldig dat hy as waarnemende munisipale bestuurder by die Ratlou- plaaslike munisipaliteit (Delareyville) tussen 2018 en 2019 tenders van sowat R5,8 miljoen toegeken het.
"Daar word beweer dat die verdagte as rekenmeester nie redelike stappe gedoen het om te verseker dat openbare verkrygingsprosesse gevolg en nagekom word nie. Diensverskaffers is na bewering aangestel sonder 'n mededingende bodproses," sê kapt. Tlangelani Rikhotso, woordvoerder van die Valke.
Sejake staan nou tereg op aanklagte van die oortreding van Artikel 173 (vrugtelose en verkwistende uitgawes) van die Wet op Munisipale Finansiële Bestuur.
Die saak is tot Dinsdag uitgestel wanneer Sejake na verwagting aansoek sal doen om borgtog.
Hierdie is klein vissies, ons soek groottes soos,zuma ,maghashule, mahumapelo,malema,lynn brown ens.
Spieëltjie,spieëltjie aan die wand,wie is die skelmste in die land……..?
Sejake moenie bevrees nie, jy is Pretoria se volgende bestuurder jy het aan die kaders bewys jy kan.
Ek verstaan nie hoe korruptes skelms nog hoegenaamd borgtog kan kry nie. Of is dit n manier on hulle te laat vry kom?.